text: Fleggaard tilfredse med stabil grænsehandel
  15 juni 2016 kl. 18.35
  Selvom danskernes samlede grænsehandel i udlandet er faldet med 3 mia. kr., så er den dansk/tyske grænsehandel stabil – og det glæder Fleggaard. 
  Skatteministeriet offentliggjorde onsdag en rapport over danskernes grænsehandel. Rapporten viser, at danskernes samlede grænsehandel i udlandet er faldet, men den dansk/tyske grænsehandel har udviklet sig stabilt over det sidste år. Andelen af grænsehandlen, der bliver gjort i Tyskland, er nemlig steget fra ca. 53 % til knap 70 %.
  Og de tal bakkes op af Fleggaard-koncernens omsætningstal for grænsehandelsbutikkerne, skriver Fleggaard i en pressemeddelelse.
  - Udviklingen i vores butikker er fuldstændig stabil, og stemmer således godt overens med tallene i Skatte-ministeriets grænsehandelsrapport, siger den adm. direktør for Fleggaards og Calles grænsehandelsbutikker, Mike Simonsen, i pressemeddelelsen og tilføjer:
  - Det er centralt at huske, at grænsehandlen er et vigtigt aktiv for både Sønderjylland og resten af Danmark.
  Den dansk/tyske grænsehandel udgør omkring 6 mia. kroner.
  